যেটা লক্ষনীয় তা হল — বর্তমানে আন্তর্জাতিক অপরাধ আদালতের কার্যক্রম অনুসারে নিজে একজন সম্ভাব্য প্রধান আসামী জেনেও (সারা দেশ জানে, সুতরাং গোলাম আযমের না জানার কোনো কারণ নেই) গোলাম আযম যুক্তরাজ্যে ভিসা লাভের প্রচেষ্টা অব্যাহত রাখেন। এর পেছনে প্রকৃত উদ্দেশ্য আসলে কী ছিল? যুক্তি আর তথ্য আমাদের কী বলে? এটা কি ধরে নেয়ার কোনো কারণ আছে যে তিনি যুক্তরাজ্যে কেবল পরিবারবর্গকে দেখতেই যাচ্ছেন (যেমনটি তিনি ভিসার আবেদনে দাবি করেছেন), আর আন্তর্জাতিক অপরাধ ট্রাইবুনাল তাঁকে বিচারের জন্য “ডাক দেয়া মাত্র” তিনি আবার বাংলাদেশ পানে নিজ দায়িত্বে ছুটে এসে হাজিরা দেবেন? ইতিহাস বলে — অতীতে তিনি তা দেননি। অনেকেরই স্মরণে আছে কীভাবে মুক্তিযুদ্ধ শেষ হওয়ার কিছু দিন আগেই তিনি বাংলাদেশ ত্যাগ করে পাকিস্তানে চলে যান। ১৯৭২ থেকে ১৯৭৫ সাল পর্যন্ত দালাল আইনে যখন আর সবার বিচার চলছিল সেই পুরো সময়টাই গোলাম আযম দেশ থেকে দূরে দূরেই থেকেছেন দালাল আইনের আওতায় বিচারের হাত বাঁচিয়ে। এভাবে কখনো থেকেছেন পাকিস্তানে, কখনো যুক্তরাজ্যে, বাংলাদেশের বিপক্ষে জনমত গঠনের চেষ্টায়। সুতরাং, তাঁর অতীতের কর্মকাণ্ডের ভিত্তিতে এটা ধরে নেয়া খুবই যুক্তিযুক্ত হবে যে সুযোগ পেলেই গোলাম আযম আবারও ট্রাইবুনালে বিচারের হাত থেকে পালানোর চেষ্টা করতেন, যুক্তরাজ্যের ভিসা লাভের অব্যাহত প্রচেষ্টা যার প্রমাণ। সুতরাং, শুধু পলায়নের সম্ভাবনা প্রতিরোধের জন্য হলেও আসামী গোলাম আযমকে জামিন না দিয়ে আটক রাখা যুক্তিযুক্ত প্রতীয়মান হয়।